কাঁচা মাল কিনে আনা থেকে কাপড় সংগ্রহ, নিজস্ব নিত্য নতুন ডিজাইনের ভাবনা চিন্তা থেকে জৈবিক পদ্ধতিতে নিজে হাতে রঙ তৈরি ও সর্বোপরি সেই সব ডিজাইন প্রিন্ট করে সেগুলিকে বিক্রি -এই সমগ্র কর্মযজ্ঞ দীর্ঘদিন একা ঘাড়ে করে বয়ে এসেছেন দীপক। আর এই দীর্ঘ লড়াইয়ের পরে অবশেষে এখন দেখছেন কিছুটা সাফল্যের মুখ। বর্তমানে তাঁর ওয়ার্কশপে প্রায় আট দশ জন স্থানীয় শিল্পী কাপড় প্রিন্টিং এর কাজে নিযুক্ত রয়েছেন। যদিও কাঁচা মাল কিনে আনা থেকে ডিজাইন ও বিক্রির পুরো ভারটাই এখনও দীপক একাই বহন করেন। মাঝেমাঝে শাড়ি ও কাঁথার ডিজাইনে সাহায্য করেন তাঁর দিদি। আর এভাবেই পাঁচ বছর কঠিন লড়াইয়ের পর আজ শান্তিনিকেতনে তরঙ্গ হয়ে উঠেছে অতি পরিচিত একটি নাম। তবে কেবল শান্তিনিকেতন নয়, বোলপুরের লালমাটির রুক্ষ পথ থেকে তরঙ্গ’র কাঁথা ও শাড়ি স্থান করে নিয়েছে কলকাতার আলো ঝলমলে শপিং মলেও। আর কলকাতা থেকেই দীপক দেখতে পাচ্ছেন সুদূর স্বপ্নের হাতছানি, তরঙ্গ বুটিকের কাঁথা ও শাড়ির সম্ভার যাত্রা করতে চলেছে ইউরোপের বাজারে।